राजनाथ सिंह से मीटिंग फिक्स कराई; शूटिंग के लिए परमिशन दिलाई..बदले में मिला धोखा
Kangana Ranaut Tejas Movie Controversy - कंगना रनोट के पॉलिटिकल एडवाइजर और बीजेपी नेता मयंक माधुर ने फिल्म तेजस के मेकर्स के खिलाफ शिकंजा कस लिया है। मयंक ने कहा कि कंगना और तेजस के मेकर्स ने उनके साथ धोखा किया है।
कंगना रनोट के पॉलिटिकल एडवाइजर और ‌BJP नेता मयंक मधुर ने फिल्म 'तेजस' के मेकर्स के खिलाफ शिकंजा कस लिया है। मयंक ने कहा कि कंगना और तेजस के मेकर्स ने उनके साथ धोखा किया है। वो अब जल्द ही इनके खिलाफ कोर्ट जाएंगे।
मयंक का कहना है कि उन्होंने कंगना के लिए तमाम राजनेताओं से मीटिंग फिक्स कराई। उन्हें एक दिन में Y श्रेणी की सुरक्षा दिला दी। यहां तक कि कंगना का फेमस लाइन- 'आज मेरा घर टूटा है, कल तेरा घमंड टूटेगा' भी मयंक ने ही लिखा है। कंगना ने ये बात BMC द्वारा उनकी ऑफिस तोड़े जाने के बाद उद्धव ठाकरे के लिए कही थी।
मयंक ने कहा कि उन्हें तेजस के डायरेक्टर सर्वेश मेवाड़ा की तरफ से फिल्म में 15 मिनट का रोल देने की बात की गई थी। हालांकि बाद में उस रोल को एक से दो मिनट का कर दिया गया। मयंक के मुताबिक, कंगना ने भी उन्हें फिल्म में बड़ा रोल दिलाने का वादा किया था, लेकिन वो अपनी बात से मुकर गईं।
'मैंने 156 से ज्यादा मंत्रियों के लिए भाषण लिखे, कंगना से तब मिला जब वो थिएटर करती थीं'
मयंक मधुर ने बॉलीवुड हंगामा से बात करते हुए कहा- मैं कंगना से तब मिला था जब वो थिएटर करती थीं। मैं उस वक्त देशबंधु में पत्रकार हुआ करता था। मैंने 156 से ज्यादा केंद्रीय मंत्री, विधायक और राज्यपालों के लिए भाषण लिखे हैं। वो सोशल मीडिया पर क्या पोस्ट करेंगे, ये भी मैं ही तय करता था।
इसके अलावा मैंने कविता और शायरियां भी लिखी हैं। जब कंगना का ऑफिस गिराया गया तो मैंने ही वो लीजेंड्री डायलॉग, 'आज मेरा घर टूटा है, कल तेरा घमंड टूटेगा' लिखा था। उन्होंने इसे सोशल मीडिया पर पोस्ट किया था। मैंने ही उन्हें 24 घंटे में Y श्रेणी की सुरक्षा दिलाई थी।
कंगना शूटिंग के लिए परमिशन मांग रही थीं, मैंने एक दिन में दिलाई
मयंक ने आगे कहा- कंगना पिछले दो साल से तेजस की शूटिंग के लिए परमिशन मांग रही थीं। हालांकि, उन्हें सफलता नहीं मिल रही थी। मैंने एक दिन में परमिशन दिला दी। राजनाथ सिंह के साथ उनकी मीटिंग 10 मिनट के लिए रखी गई थी, लेकिन ये मीटिंग 2 घंटे तक सिर्फ मेरी वजह से चली थी।
मैंने राजनाथ जी से कहा कि, अपनी ही बच्ची है, इनकी हेल्प कर दीजिए। मैंने राजनाथ सिंह जी से ये भी अनुरोध किया कि वे खुद आकर फिल्म तेजस का मुहूर्त कर दें। हालांकि, वे बिजी होने की वजह से नहीं आ पाए।
इसके बाद कंगना ने मुझसे कहा कि आप लखनऊ, मुरादाबाद और दिल्ली में शूट करने की परमिशन दिला दीजिए। इसी बीच कंगना ये भी दिलासा देती रहीं कि मेरे हिस्से वाला शूट जल्द ही शुरू करा देंगी। हालांकि, मेकर्स ने मेरा रोल 15 मिनट से एक-दो मिनट का कर दिया। मैंने उनसे कह दिया कि एक-दो मिनट का रोल करने के लिए मैं इंटरेस्टेड नहीं हूं।
कंगना ने कहा मेरी फीस दिला देंगी, अब उन्होंने चुप्पी साधी
मयंक के मुताबिक कंगना ने उनसे कहा था कि फिल्म के रिलीज होने से पहले वे उनकी फीस दिला देंगी। हालांकि, उन्होंने इस पर भी अब चुप्पी साध ली है। इसलिए मैंने फैसला किया कि इन सभी के खिलाफ कोर्ट जाऊंगा। इनके खिलाफ एक्शन कैसे लेना है, इसके लिए पूर्व चीफ जस्टिस से राय भी ली है।
हालांकि, अभी मैं मीडिया को ये नहीं बताऊंगा कि केस कब और किस कोर्ट में करूंगा। मैं चाहता हूं कि फिल्म के मेकर्स सलाखों के पीछे जाएं। इन लोगों की गिरफ्तारी कैसे होगी, इसके लिए कई मुख्यमंत्रियों, PMO और होम मिनिस्ट्री से बात कर ली है।